Рабочая поездка в Теучежский районТеуцожь районым щыIагъэх\nТеуцожь районым щыIагъэх\n17 июля 2020 года 10:30\nАР-м и Къэралыгъо Совет – Хасэм и Тхьаматэу Владимир Нарожнэмрэ ащ игуадзэу, аграрнэ политикэмкIэ, мылъку ыкIи чIыгу зэфыщытыкIэхэмкIэ комитетым ипащэу Шъэо Аскэррэ бэдзэогъум и 16-м падзэжьыгъ лэжьыгъэр зыщыIуахыжьырэ хъызмэтшIапIэхэр къаплъыхьанхэм. Ахэм ягъусагъ АР-м мэкъу-мэщымкIэ иминистрэу Къуанэ Анзаур.\nМы мафэм ахэр щыIагъэх Теуцожь районым, муниципальнэ образованием ипащэу Хьачмамыкъо Азэмат, ащ игуадзэу ХьадэгъэлIэ Мэджыдэ, ООО-у «Синдика-Агром» изэхэщакIоу ыкIи идиректорэу ЛIыIэпIэ Ибрахьимэрэ Кушъу Рэмэзанрэ аIукIагъэх.\nМуниципальнэ образованием ипащэхэм ыкIи аграрнэ секторым илIыкIохэм къаIотагъ лэжьыгъэм иIухыжьын зэрэкIорэр, IофшIэнхэр шапхъэхэм атетэу зэрэзэшIуахыхэрэр. Аграриехэм акIуачIэ нахь зыфагъазэрэр: мэкъумэщ техникэм зэпымыоу Iоф ышIэныр, щыфэ-гъэстыныпхъэхэмкIэ ыкIи къэкъутэхэмэ ахалъхьащт пкъыгъохэмкIэ щыкIагъэ ямыIэныр, гъогурыкIоныр щынэгъончъэныр, машIом лэжьыгъэр щыухъумэгъэныр.\nООО-у «Синдика-Агром» изэхэщакIоу ЛIыIэпIэ Ибрахьимэ хьэм иаужырэ гектархэр зыщыIуахыжьырэ губгъом къащыпэгъокIыгъ Владимир Нарожнэм, Шъэо Аскэр ыкIи Къуанэ Анзаур.\nЛIыIэпIэ Ибрахьимэ къыIотагъ апэрэ илъэсныкъом хъызмэтшIапIэм иIофхэр зыфэдэхэр ыкIи хьасэхэм непэ язытет. ЗэкIэмкIи ашIагъэр мы илъэсым гектар 3441-рэ. Гектар 860-м къыщагъэкIыгъэ коцым гектар телъытэу центнер 45-рэ къырахы. Гектар 507-м щапхъыгъэгъэ хьэр Iуахыжьыгъ, гектар телъытэу центнер 49,5-рэ къырахыжьызэ, зэкIэмкIи центнер 2511-рэ къахьыжьыгъ. Рапс гектар 378-м изы гектар гурытымкIэ къырахыжьыгъ центнер 24,8-р, зэкIэмкIи аугъоижьыгъэр центнер 938-рэ.\nПарламентым ипащэхэу Владимир Нарожнэмрэ Шъэо Аскэррэ ыкIи мэкъу-мэщымкIэ министрэу Къуанэ Анзаур зэрагъэлъэгъугъ натрыфыр зыщалэжьыгъэ гектар 365-р, тыгъэгъазэр зыщапхъыгъэгъэ гектар 385-р ыкIи хагъэунэфыкIыгъ шэпхъэшIухэм атетэу чIыгур зэралэжьырэр.\n– Мы илъэсым лэжьыгъэшхом ущыгугъынэу щымытыгъэми, Теуцожь районым лэжьыгъэм изытеткIэ ыкIи ыугъоижьырэмкIэ гъэхъэгъэшхохэр ышIыгъ. Ар къадэзыгъэхъугъэр мэкъумэщышIэхэм Iофышхоу ашIагъэмрэ хъызмэтшIапIэхэм япащэхэм аграрнэ IофшIэнхэр тэрэзэу зэрэзэхащагъэмрэ. Ащ фэдэ IофшIакIэм осэшхо иI. Республикэм ихъызмэтшIапIэхэмкIэ «Синдика-Агром» фэдэхэр щысэтехыпIэх. Мыщ иIофшIакIэ Адыгеим ихъызмэтшIапIэхэм алъыгъэIэсыгъэн фаеу сэлъытэ. Регионым иаграрнэ комплекс хэхъоныгъэ ышIыным, хъызмэтшIапIэхэм нахь дэгъоу Iоф ашIэным ар фэIорышIэщт, - къыIуагъ АР-м и Къэралыгъо Совет – Хасэм и Тхьаматэу Владимир Нарожнэм.\nIофшIэгъу дэкIыгъом хэлэжьагъэхэр механизаторхэми аIукIагъэх. Алифир Бондаренкэр комбайнэм къехи къафэчэфэу къадэгущыIагъ ыкIи иIофшIэнэу илъэс 30 хъугъэу ыгъэцакIэрэр ыгу зэрэрихьырэр къыIуагъ.\n– Джыдэдэм Iоф пшIэныр тхъагъо, IофшIэкIэ амалышIухэр тиIэх, тихьасэхэм уагъэгушIо. Арышъ, зы пшъэрылъ тиIэр – игъом ыкIи чIэнагъэ фэмыхъоу лэжьыгъэр Iутхыжьыныр ары, - къыIуагъ Алифир Бондаренкэм. Мыщ зэкIэмкIи коц гектар 500 Iуихыжьыгъ, лэжьыгъэ тонни 5-м ехъу къыхьыжьыгъ.\nЛъэшэу щыгушIукIыгъэх тыгъэгъазэмрэ натрыфымрэ хъызмэтшIапIэм зэрэщагъэбэгъуагъэм. Тыгъэгъэзэ лъэгэшхохэу шъхьэшхо зышIыгъэхэм, натрыф хьэсэшхоу натрыфышъхьэ инхэр зыготхэм уяплъэкIынэу щытэп.\nАР-м и Къэралыгъо Совет – Хасэм и Тхьаматэ игуадзэу Шъэо Аскэр къыIуагъ блэкIыгъэ тхьамафэм районхэм я КФХ-хэм япащэхэу, механизаторхэу лэжьыгъэ лъэпкъышIухэр къыхэзыхыхэу, технологическэ шапхъэхэр дэгъоу зыгъэцакIэхэрэм зэраIукIагъэхэр.\n– Мыхэм бжыхьэ лэжьыгъэхэм ямызакъоу, ягъэтхасэхэм язытети дэгъу. Мы илъэсым къиныгъоу зэрихьылIагъэхэм ямылъытыгъэу, лэжьыгъэшIу къэхьыжьыгъэным фэшI афэлъэкIыщтыр зэкIэ аграриехэм ашIагъ. Лъэшэу тигъэрэзагъ лэжьыгъэм иIухыжьын хэлажьэхэрэм – комбайнерхэм, водительхэм, нэмыкIхэми зэпыугъо фэмыхъоу яIофшIэн агъэцэкIэным фэшI ящыкIагъэр зэкIэ зэрарагъэгъотырэм, мэкъумэщ техникэм имызакъоу, мэшIогъэкIосэ техникэри губгъохэм арыт. Ащ лъэшэу уегъэгушIо, сыда пIомэ зы пшъэрылъ зэкIэми тызыфэлажьэрэр – лэжьыгъэм иIухыжьын кIэухышIухэр фэхъунхэр, - къыIуагъ Шъэо Аскэр.\nАР-м и ГБУ-у «Информационно-консультативная служба АПК» зыфиIорэм къызэритырэмкIэ, республикэм зэкIэмкIи коц гектар 83341-м лэжьыгъэр щыIуахыжьыгъ, ар зэкIэмкIи коцэу аIожьын фаем ипроцент 78-рэ мэхъу. Гектар 14213-м хьэр щыIуахыжьыгъ. Гектар пэпчъ гурытымкIэ центнер 46,7-рэ къырахыжьыгъ. Бункерхэм лэжьыгъэ тонн 66307-рэ аратэкъуагъ.